CELEX: 32021D0398
Language: bg
Date: 2021-03-05 00:00:00
Title: Решение за изпълнение (ОВППС) 2021/398 на Съвета от 5 март 2021 година за прилагане на Решение 2014/932/ОВППС относно ограничителни мерки с оглед на положението в Йемен

5.3.2021   
               
               
                  BG
               
               
                  Официален вестник на Европейския съюз
               
               
                  LI 77/3
               
            
         РЕШЕНИЕ ЗА ИЗПЪЛНЕНИЕ (ОВППС) 2021/398 НА СЪВЕТА
         от 5 март 2021 година
         за прилагане на Решение 2014/932/ОВППС относно ограничителни мерки с оглед на положението в Йемен
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 31, параграф 2 от него,
         като взе предвид Решение 2014/932/ОВППС на Съвета от 18 декември 2014 г. относно ограничителни мерки с оглед на положението в Йемен (1), и по-специално член 3 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 18 декември 2014 г. Съветът прие Решение 2014/932/ОВППС.
                  
               
                     (2)
                  
                  
                     На 25 февруари 2021 г. Съветът за сигурност на ООН прие Резолюция 2564 (2021), в която се изразява загриженост по отношение на текущите предизвикателства в областта на политиката, сигурността, икономиката и хуманитарната помощ в Йемен, и отново призовава всички страни в Йемен да преодолеят различията си чрез диалог и консултации.
                  
               
                     (3)
                  
                  
                     Резолюция 2564 (2021) на Съвета за сигурност на ООН посочва още едно лице, което да бъде подложено на ограничителните мерки, наложени от точки 11 и 15 от Резолюция 2140 (2014) на Съвета за сигурност на ООН и точка 14 от Резолюция 2216 (2015) на Съвета за сигурност на ООН.
                  
               
                     (4)
                  
                  
                     Поради това приложението към Решение 2014/932/ОВППС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Приложението към Решение 2014/932/ОВППС се изменя съгласно предвиденото в приложението към настоящото решение.
         
         
            Член 2
            Настоящото решение влиза в сила в деня на публикуването му в Официален вестник на Европейския съюз.
         
         
            Съставено в Брюксел на 5 март 2021 година.
            
               
                  За Съвета
               
               
                  Председател
               
               A. P. ZACARIAS
            
         
         
            (1)  OВ L 365, 19.12.2014 г., стр. 147.
      
      
         
            ПРИЛОЖЕНИЕ
            В списъка, изложен в приложението към Решение 2014/932/CFSP (Списък на лицата и образуванията, посочени в член 1, параграф 1, член 2а, параграф 1 и член 2б, параграфи 1 и 2) се добавя следното вписване:
            
               
                           „6
                        
                        
                           Sultan Saleh Aida Aida Zabin
                           Друга информация: Директор на отдел „Наказателно разследване“ (CID) в Sanaa. Участва в действия, застрашаващи мира, сигурността и стабилността на Йемен. Дата на посочване от ООН: 25.2.2021 г.
                           
                              Допълнителни сведения от описателното обобщение на основанията за включване в списъка, предоставено от Комитета по санкциите:
                           
                           Sultan Saleh Aida Aida Zabin участва в действия, застрашаващи мира, сигурността и стабилността на Йемен, включително нарушения на приложимото международно хуманитарно право и нарушения на правата на човека в Йемен.
                           Sultan Saleh Aida Aida Zabin е директор на отдел „Наказателно разследване“ (CID) в Sanaa. Той играе важна роля в политиката на сплашване и използване на систематични арести, задържане, изтезания, сексуално насилие и изнасилване срещу политически активни жени. Zabin като директор на CID е пряко отговорен или по силата на своята власт, отговарящ за и съучастник в използването на множество места за задържане, включително домашен арест, полицейски участъци, официални затвори и центрове за задържане и неразкрити центрове за задържане. В тези обекти жените, включително поне един непълнолетен, са изчезнали насилствено, многократно са били разпитвани, изнасилвани, изтезавани, отказани са им навременни медицински грижи и са били подложени на принудителен труд. В някои случаи самият Zabin лично е извършвал изтезания.“